CPF ดีดบวก 4% โบรกฯเคาะเป้า 36 บ. ชี้กำไร Q2 สดใส-คลายล็อกฯหนุนยอดขายฟื้น
CPF ดีดบวก 4% โบรกฯเคาะเป้า 36 บ. ชี้กำไร Q2 สดใส-คลายล็อกฯหนุนยอดขายฟื้น
13 ก.ค. 2563

ผู้สื่อข่าวรายงานว่า ราคาหุ้น บริษัท เจริญโภคภัณฑ์อาหาร จำกัด (มหาชน) หรือ CPF ณ เวลา 15.24 น. อยู่ที่ระดับ 33 บาท บวก 1.25 บาท หรือ 3.94% สูงสุดที่ระดับ 33 บาท ต่ำสุดที่ระดับ 32 บาท ด้วยมูลค่าการซื้อขาย 2.21 พันล้านบาท

ด้านนักวิเคราะห์ บล.ฟิลลิป ระบุแนะนำ “ซื้อ” ราคาเป้าหมาย 36 บาท/หุ้น โดยคาดว่าในช่วงไตรมาส 2/63 ยังเป็นไตรมาสที่ดี แม้ COVID-19 จะทำให้การดำเนินงานอ่อนลงเทียบกับไตรมาส 1 จากการล็อกดาวน์ทั้งในไทยและต่างประเทศ ส่งผลให้การบริโภคลดลง แต่คาดว่ากำไรสุทธิเติบโตที่ระดับ 55.7% เทียบกับช่วงเดียวกันของปีก่อน และเพิ่มขึ้น 4.6% จากไตรมาสก่อน ที่ 6,394 ล้านบาท
ด้านยอดขายคาด 1.4 แสนล้านบาท เพิ่มขึ้น 2% เทียบกับปีก่อน จากการเพิ่มขึ้นของยอดขายในเวียดนาม, จีน และไทยจากราคาขายเพิ่มขึ้น แต่ลดลง 1% จากไตรมาสก่อน จากราคาขายเฉลี่ยทั้งหมูและไก่ลดลง 5% จากไตรมาสก่อน แต่ราคาเฉลี่ยยังเป็นระดับที่เกินกว่าจุดคุ้มทุนและได้ผลบวกจากบาทอ่อนส่งผลให้ margin ยังสูงถึง 17.5%
ดังนั้น คงแนะนำ “ซื้อ” ราคาพื้นฐาน 36 บาท โดยมีมุมมองเป็นบวกต่อการดำเนินงานของ CPF ว่ายังเติบโตจากราคาเนื้อสัตว์ที่ยังสูงไป 2 ปีเป็นอย่างน้อย ทั้งในไทยและต่างประเทศจาก ASF ที่ยังมีการระบาด อีกทั้งหลังคลายล็อกดาวน์คาดกำลังซื้อจะกลับมาฟื้นตัวอีกครั้ง